Predlog UREDBA SVETA o spremembi Uredbe (EU) 2015/104 glede nekaterih ribolovnih možnosti za brancina /* COM/2015/041 final - 2015/0025 (NLE) */





OBRAZLOŽITVENI MEMORANDUM 1. OZADJE PREDLOGA Uredba Sveta (EU) 2015/104 določa ribolovne možnosti za leto 2015 za nekatere staleže rib in skupine staležev rib, ki veljajo za vode Unije in za plovila Unije v nekaterih vodah zunaj Unije. Te ribolovne možnosti se v obdobju, v katerem veljajo, običajno večkrat popravijo. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA Ni relevantno. 3. PRAVNI ELEMENTI PREDLOGA Namen predlaganih sprememb je spremeniti Uredbo (EU) 2015/104, kot je opisano spodaj. Komisija je v svojem predlogu Uredbe (EU) 2015/104 (COM(2014) 670) vključila ukrepe za zaščito staleža brancina (Dicentrarchus labrax) v severovzhodnem Atlantiku. Junija 2014 je Mednarodni svet za raziskovanje morja (ICES) objavil znanstveno mnenje za ta stalež, ki je bil od leta 2012 v hitrem upadanju. Poleg tega je Znanstveni, tehnični in gospodarski odbor za ribištvo (STECF) izdal mnenje, da so se obstoječi nacionalni ukrepi za zaščito brancina na splošno izkazali za neučinkovite. Brancin je počasi rastoča vrsta, ki dozori pozno. Ribolovna umrljivost tega staleža je zdaj štirikrat višja od ravni, ki bi zagotovila največji trajnostni donos. Predlog Komisije je vseboval omejitve ulova za rekreativne ribiče, t. i. „omejitev za vreče“, ter ukrepe za gospodarski ribolov te vrste. Svet teh ukrepov ni sprejel, zato so izvzeti iz Uredbe Sveta (EU) 2015/104. Komisija je zdaj v postopku sprejemanja ukrepov za nujno zmanjšanje ribolovne umrljivosti brancina v severovzhodnem Atlantiku na podlagi člena 12 Uredbe (EU) št. 1380/2013 Evropskega parlamenta in Sveta o skupni ribiški politiki („osnovna uredba o SRP“). Ti ukrepi so namenjeni gospodarskemu ribolovu brancina. Glede na prispevek rekreacijskega ribolova k ribolovni umrljivosti te vrste mora biti omejitev ulova za rekreativne ribiče določena v uredbi o ribolovnih možnostih za leto 2015. 2015/0025 (NLE) Predlog UREDBA SVETA o spremembi Uredbe (EU) 2015/104 glede nekaterih ribolovnih možnosti za brancina SVET EVROPSKE UNIJE JE – ob upoštevanju Pogodbe o delovanju Evropske unije in zlasti člena 43(3) Pogodbe, ob upoštevanju predloga Evropske komisije, ob upoštevanju naslednjega: (1) Uredba Sveta (EU) 2015/104[1] ne vključuje ribolovnih možnosti za staleže brancina (Dicentrarchus labrax) v severovzhodnem Atlantiku. (2) Mednarodni svet za raziskovanje morja (ICES) je junija 2014 objavil znanstveno mnenje o staležu brancina v severovzhodnem Atlantiku in potrdil, da ta stalež od leta 2012 hitro upada. Poleg tega je Znanstveni, tehnični in gospodarski odbor za ribištvo (STECF) ocenil zaščito brancina z obstoječimi nacionalnimi ukrepi in navedene ukrepe na splošno ocenil kot neučinkovite. Brancin je počasi rastoča vrsta, ki dozori pozno. Ribolovna umrljivost brancina v severovzhodnem Atlantiku je zdaj štirikrat višja od ravni, ki bi zagotovila največji trajnostni donos. (3) Komisija je na podlagi člena 12 Uredbe (EU) št. 1380/2013 Evropskega parlamenta in Sveta[2] sprejela nujne ukrepe za zmanjšanje ribolovne umrljivosti, ki jo povzročajo nekatere vrste gospodarskega ribolova brancina. (4) K ribolovni umrljivosti navedenega staleža pa znatno prispeva tudi rekreacijski ribolov. Zato je primerno določiti ribolovne možnosti v obliki dnevnih omejitev glede števila rib, ki jih rekreativni ribiči lahko obdržijo. Rekreacijski ribolov vključuje različne oblike, kot je na primer ribolov z rekreacijskega plovila ali ribolov z obale. (5) Ker taka dnevna omejitev dopolnjuje nujne ukrepe, ki jih je Komisija sprejela za nekatere vrste gospodarskega ribolova, bi ta uredba morala začeti veljati sedem dni po objavi. (6) Uredbo Sveta (EU) 2015/104 bi bilo zato treba ustrezno spremeniti – SPREJEL NASLEDNJO UREDBO: Člen 1 Uredba (EU) 2015/104 se spremeni: (1) člen 2 se nadomesti z naslednjim besedilom: „Člen 2 Področje uporabe 1. Ta uredba se uporablja za naslednja plovila: (a) plovila Unije; (b) plovila tretjih držav v vodah Unije. 2. Za namene člena 11a se ta uredba uporablja tudi za rekreacijski ribolov.“ (2) v členu 3 se doda točka (m): „(m) „rekreacijski ribolov“ pomeni negospodarske ribolovne dejavnosti, ki morske žive vodne vire izkoriščajo med drugim za rekreacijo, turizem ali šport.“ (3) vstavi se člen 11a: „Člen 11a Rekreacijski ribolov brancina v severovzhodnem Atlantiku Pri rekreacijskem ribolovu v razdelkih ICES IVb, IVc, VIIa, VIId, VIIe, VIIf, VIIg, VIIh, VIIj in VIIk lahko vsaka oseba obdrži največ tri osebke brancina na dan.“ (4) Priloga I k Uredbi (ES) 2015/104 se spremeni v skladu s Prilogo k tej uredbi. Člen 2 Ta uredba začne veljati sedem dni po objavi v Uradnem listu Evropske unije. Ta uredba je v celoti zavezujoča in se neposredno uporablja v vseh državah članicah. V Bruslju, Za Svet Predsednik [1] UREDBA SVETA (EU) 2015/104 z dne 19. januarja 2015 o določitvi ribolovnih možnosti za leto 2015 za nekatere staleže rib in skupine staležev rib, ki veljajo za vode Unije in za plovila Unije v nekaterih vodah zunaj Unije, o spremembi Uredbe (EU) št. 43/2014 ter o razveljavitvi Uredbe (EU) št. 779/2014. [2] UREDBA (EU) št. 1380/2013 EVROPSKEGA PARLAMENTA IN SVETA z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES. PRILOGA k predlogu Uredbe Sveta o spremembi Uredbe (EU) 2015/104 glede nekaterih ribolovnih možnosti Priloga I k Uredbi (EU) 2015/104 se spremeni: 1. V prvo preglednico (korelacijska preglednica latinskih in domačih imen) se za vnosom za Deania calcea vstavi naslednji vnos: „Dicentrarchus labrax || BSS || brancin“ 2. V drugo preglednico (korelacijska preglednica domačih in latinskih imen) se za vnosom za peščeno ražo vstavi naslednji vnos: „brancin || BSS || Dicentrarchus labrax“